**ОБЩИ УСЛОВИЯ**

**ЗА ПРЕДОСТАВЯНЕ НА ДОСТЪП ДО ФИЗИЧЕСКА ИНФРАСТРУКТУРА - ПОДЗЕМНА ТРЪБНА МРЕЖА НА „КТ ДЕЛТА” ООД В ГР. РУСЕ ЗА ЦЕЛИТЕ НА РАЗПОЛАГАНЕ И ИЗПОЛЗВАНЕ НА ЕЛЕКТРОННИ СЪОБЩИТЕЛНИ МРЕЖИ**

**Глава първа**

**ОБЩИ ПОЛОЖЕНИЯ**

Чл. 1. С тези Общи условия се уреждат условията за предоставяне на достъп до подземната тръбна мрежа (Мрежата) на “КТ ДЕЛТА” ООД (Оператора) за целите на разполагане и използване на електронни съобщителни мрежи.

Чл. 2. Общите условия влизат в сила считано от публикуването им на интернет страницата на Оператора и са задължителни за Оператора на електронни съобщителни мрежи („Ползвателя“) в тяхната цялост. Общите условия са неразделна част от индивидуалния писмен договор между Оператора и оператора на електронни съобщителни мрежи („Ползвателя“) и стават задължителни за последния от дата на сключване на индивидуалния договор.

Чл. 3. Общите условия се публикуват на интернет страницата на Оператора и са задължителни за Оператора и Ползвателя в тяхната цялост.

Чл. 4. В срок до 7 (седем) месеца от влизане в сила на настоящите Общи условия ПОЛЗВАТЕЛИТЕ по чл. 3 следва да подадат заявление по образец на Приложение №3 и приведат договорните си отношения в съответствие с настоящите Общи условия или да откажат ползване на Услугата.

**Глава втора**

**ОПРЕДЕЛЕНИЯ И ПОНЯТИЯ**

Чл. 5. По смисъла на тези Общи условия:

1. „Услуга“ е предоставянето на достъп до и/или съвместно ползване на подземната тръбна мрежа, собственост на ОПЕРАТОРА.

2. „Електронна съобщителна мрежа“ е съвкупност от преносни съоръжения и при необходимост съоръжения за комутация и/или маршрутизация и други ресурси, включително неактивни мрежови елементи, които позволяват пренос *на сигнали посредством проводник, радио, оптични или други електромагнитни способи, включително* спътникови мрежи, фиксирани (с комутация на канали или с пакетна комутация, включително интернет) и мобилни наземни мрежи, електроразпределителни мрежи, доколкото се използват за пренос на сигнали, мрежи, използвани за радио- и телевизионно разпръскване, и кабелни електронни съобщителни мрежи за разпространение на радио- и телевизионни програми, независимо от вида на пренасяната информация.

3. „Мрежа” е притежаваната от ОПЕРАТОРА подземна тръбна мрежа, състояща се от канални и защитни тръби и прилежащите към тях кабелни шахти за достъп, изградена за разполагане на електронни съобщителни мрежи.

4. „Договор“ е подписания между страните индивидуален договор за предоставянето на достъп до и/или съвместно ползване на физическата инфраструктура на ОПЕРАТОРА.

5. „ЕИТ“ е единна информационна точка.

6. „Комисията“ е Комисията за регулиране на съобщенията.

7. „ЗЕСМФИ“ е Закон за електронните съобщителни мрежи и физическата инфраструктура, заедно с всичките му последващи промени.

8. „Трета страна“ е лице, различно от ОПЕРАТОРА или ПОЛЗВАТЕЛЯ.

9. “Страни” са лицата, подписали индивидуален Договор, въз основа на тези Общи условия.

10. “Дата на предоставяне на услугата” е датата, на която Страните потвърждават писмено, че Услугата е предоставена и функционира правилно.

11. “Непреодолима сила” е събитие с непреодолим и непредвидим характер, извън контрола на Страните, произтичащо след датата на подписване на Договора и пряко засягащо изпълнението на задълженията на Страните по Договора и/или наличието на това събитие не е в резултат на небрежност на съответната Страна и не може да бъде предотвратено чрез предприемане на съответни мерки от тази Страна. Случаите на Непреодолима сила включват, без ограничаване до посочените тук, следното: земетресения, наводнения, пожари и други природни бедствия, епидемии, война, революция, въстание, бунт или други граждански събития; правителствено ембарго, ограничаване на други дейности, и т.н.

12. “Организация за извънредни ситуации” са съответната местна полиция, пожарна служба, бърза помощ и брегова охрана, както и други сходни организации, предоставящи помощ на обществото при извънредни ситуации и както е посочено за целите на настоящите Общи условия.

Чл. 6. По смисъла на настоящите Общи условия ползването на Мрежата се предоставя от ОПЕРАТОРА при спазване на техническите изисквания на действащото законодателство и там, където е налице техническа и физическа възможност.

**Глава трета**

**ОПИСАНИЕ НА УСЛУГАТА И УСЛОВИЯ ЗА ПРЕДОСТАВЯНЕ**

Чл. 7. (1) ОПЕРАТОРЪТ предоставя за временно и възмездно ползване на ПОЛЗВАТЕЛЯ за нуждите на търговската му дейност по предоставяне на обществени електронни съобщителни услуги достъп до и/или съвместно ползване на точно определени елементи от собствената си Мрежа, конкретно посочени в съответния Договор.

(2) Чрез предоставената от ОПЕРАТОРА услуга, ПОЛЗВАТЕЛЯТ има право да разположи кабели и/или други елементи от Електронната съобщителна мрежа по трасета на Мрежата, договорени между ОПЕРАТОРА и ПОЛЗВАТЕЛЯ.

(3) ОПЕРАТОРЪТ предоставя съвместно право на ползване на Мрежата на различни ПОЛЗВАТЕЛИ.

(4) При осъществяване на услугата ОПЕРАТОРЪТ предоставя следните неизчерпателно посочени дейности:

1. приемане на заявление за предоставяне на Услугата, извършване на техническо проучване на заявеното трасе от Мрежата и уведомяване на ПОЛЗВАТЕЛЯ за резултата от проучването;

2. приемане и съгласуване на проект за съответното трасе от Мрежата и съгласуване на дата за монтиране на Електронна съобщителна мрежа със засегнатите ПОЛЗВАТЕЛИ;

3. осигуряване на представител на ОПЕРАТОРА за предоставяне на достъп и контрол на инсталационните работи при монтиране на Електронна съобщителна мрежа;

4. подписване на протокол за начало на ползване на елементи от Мрежата на ОПЕРАТОРА;

5. аварийно възстановителни и ремонтни дейности;

6. приемане на заявления за оглед на място;

7. демонтаж на съществуваща Електронна съобщителна мрежа;

8. предоставя информация за наличната физическа инфраструктура по заявление на оператора на ЕСМ. Информацията се предоставя в подходящ формат за целите на проектирането. До стартиране на ЕИТ мрежовият оператор предоставя нужната информация директно на оператора на ЕСМ

(5) ПОЛЗВАТЕЛ, който ползва елемент от Мрежата, по която вече са разположени Електронни съобщителни мрежи на ПОЛЗВАТЕЛИ трети лица, се задължава да заплати всички разходи, произтичащи от разполагането, както и се задължава да обезщети ОПЕРАТОРА и други засегнати Страни за всички евентуални вреди, настъпили в резултат на дейностите по монтиране на Електронни съобщителни мрежи и ползването на достъп до Мрежата.

(6) Не се допуска ползване на елементи от Мрежата на ОПЕРАТОРА от страна на ПОЛЗВАТЕЛИ, които не са предмет на договор и за които не е получено писмено съгласие/съгласуване от ОПЕРАТОРА.

Чл. 8. (1) За установяване на техническа и физическа възможност за ползване на Мрежата, ПОЛЗВАТЕЛЯТ подава писмено заявление по образец на Приложение №1, в което се посочват районът, елементите и/или съоръженията на физическата инфраструктура - обект на исканите права, както и срокът за ползването им.

(2) Заявлението се разглежда след заплащане на цена за услугата, съгласно Ценоразпис, утвърден от ОПЕРАТОРА, приет съгласно изискванията на чл.3, ал.5 от ЗЕСМФИ.

(3) ПОЛЗВАТЕЛ, който желае да сключи договор относно вече разположена Електронна съобщителна мрежа, в съответствие със ЗЕСМФИ подава заявление по образец на Приложение №3. Нов договор се сключва по реда на настоящите Общи условия, ако същите са приети от ПОЛЗВАТЕЛЯ, в противен случай всички условия се включват в индивидуален договор при условия на свободно договаряне.

(4) ОПЕРАТОРЪТ обработва заявленията по реда на тяхното подаване, като ако заявлението по ал. 1 или приложенията към него не съдържат необходимата информация, в срок от 7 (седем) дни, считано от датата на получаването му, ОПЕРАТОРЪТ уведомява ПОЛЗВАТЕЛЯ за констатираните непълноти в задължителното съдържание, посочено в ал. 1 и му указва да отстрани същите в 7 (седем) дневен срок.

(5) Договорът се подписва от страна на ОПЕРАТОРА и се предава за подписване от ПОЛЗВАТЕЛЯ в срок от 1 (един) месец, считано от датата на получаване на положително становище по писменото заявление по ал. 1 или отстраняване на нередностите по ал. 4, освен ако:

1. е налице основание за отказ по чл. 9, или

2. възможностите за ползването на конкретния участък от Мрежата - обект на искането по ал. 1, са ограничени.

(6) В случаите по ал. 5, т. 2 в 14-дневен срок от получаване на искането по ал. 1 ОПЕРАТОРЪТ обявява намерението си да предостави права на достъп до Мрежата на страницата си в интернет и по друг подходящ начин, като определя 14-дневен срок за подаване на заявления от заинтересованите лица. ОПЕРАТОРЪТ изпраща информацията на ЕИТ едновременно с публикуването й на своята интернет страница. 14-дневният срок за подаване на заявления започва от датата, на която обявлението на ОПЕРАТОРА е публикувано в ЕИТ. Преди ЕИТ реално да заработи, информацията се предоставя в същия срок директно на ПОЛЗВАТЕЛЯ, чийто заявления касаят хипотезата на ал.5 т.2.

(7) Когато в срока по ал. 6 не са постъпили заявления от други ПОЛЗВАТЕЛИ, ОПЕРАТОРЪТ и ПОЛЗВАТЕЛЯ, подател на искането по ал. 1, сключват Договор към настоящите Общи условия не по-късно от един месец след изтичането на този срок.

(8) Когато в срока по ал. 6 са постъпили заявления от други ПОЛЗВАТЕЛИ и не е възможно да се удовлетворят всички искания, ОПЕРАТОРЪТ сезира Комисията.

(9) В случаите по ал. 8 Договорът се сключва не по-късно от 1 (един) месец след изтичането на срока по ал. 6.

Чл. 9. (1) ОПЕРАТОРЪТ има право да откаже достъп до Мрежата въз основа на обективни, прозрачни и пропорционални критерии, когато е налице някое от следните условия:

1. липса на техническа възможност Мрежата да приеме елементите на Електронната съобщителна мрежа;

2. липса на физическа възможност за разполагане на елементите на Електронната съобщителна мрежа, във връзка с които се иска предоставянето на достъп;

3. необходимост от резервиране на капацитет за собствени нужди на ОПЕРАТОРА;

4. съображения за безопасност или обществено здраве;

5. заплаха за нарушаване на целостта и сигурността на всяка мрежа, включително на критична инфраструктура, определена съобразно наредбата на чл. 8а от Закона за защита при бедствия;

6. риск от възникване на сериозни смущения в работата на електронни съобщителни услуги или на други услуги от ПОЛЗВАТЕЛЯ в резултат от планираните нови услуги чрез същата Мрежа.

(2) ОПЕРАТОРЪТ е длъжен да мотивира отказа по ал. 1 и да го изпрати до ПОЛЗВАТЕЛЯ в едномесечен срок, считано от датата на получаване на заявлението.

(3) ОПЕРАТОРЪТ може да прекрати достъпа до Мрежата въз основа на обективни и прозрачни критерии, регламентирани с наредбата по чл. 63, ал. 5 от ЗЕСМФИ.

Чл.10. (1) ПОЛЗВАТЕЛЯТ следва да предостави за съгласуване от ОПЕРАТОРА проект съгласно чл. 52, ал. 1, т. 1 от ЗЕСМФИ в срок до 14 (четиринадесет) дни, считано от подписване на Договор от двете страни.

(2) За съгласуване на проекта по ал. 1 ПОЛЗВАТЕЛЯТ подава до ОПЕРАТОРА писмено искане. Искането се разглежда след заплащане на цена за услугата съгласно Ценоразпис, утвърден от ОПЕРАТОРА, приет съгласно изискванията на чл.3, ал.5 от ЗЕСМФИ.

(3) В случай, че искането по ал. 1 или приложенията към него не съответстват на Техническите изисквания съгласно действащите нормативни документи, в срок от 7 (седем) дни, считано от датата на получаването му ОПЕРАТОРА уведомява ПОЛЗВАТЕЛЯ за констатираните несъответствия и непълноти и му указва да отстрани същите в 14 (четиринадесет) дневен срок.

(4) В случай че констатираните несъответствия и непълноти не бъдат отстранени в указания срок, сключеният индивидуален Договор се прекратява.

**Глава четвърта**

**ДОГОВОР ЗА ОСИГУРЯВАНЕ НА ДОСТЪП ДО И/ИЛИ СЪВМЕСТНО ПОЛЗВАНЕ НА МРЕЖАТА НА ОПЕРАТОРА И ПРЕДОСТАВЯНЕ НА УСЛУГИ НА ПОЛЗВАТЕЛЯ**

Чл. 11. Индивидуалният Договор между ОПЕРАТОРА и ПОЛЗВАТЕЛЯ се счита за сключен от датата на подписването му.

Чл. 12. В Договора се посочват идентификационни данни на ОПЕРАТОРА и ПОЛЗВАТЕЛЯ, услугите, които ще се ползват от ПОЛЗВАТЕЛЯ, срокът за използване на услугите, начинът на заплащане, лице за контакт от страна на ПОЛЗВАТЕЛЯ, адрес за кореспонденция, документите, които следва да бъдат предоставени на ОПЕРАТОРА и други.

Чл. 13. (1) Изменение на Договорите се допуска при следните обстоятелства:

1. по взаимно съгласие на Страните в срока на действието му;

2. при наличие на форсмажорно събитие, при промяна на законодателството или при разпореждане на компетентен орган, действащ в рамките на дадената му от законна компетентност.

(2) Страните могат да правят изменения и допълнения на договорите само с допълнителни писмени споразумения към Договора.

(3) Измененията на Договора влизат в сила от 1-во число на месеца, последващ датата на промяната, с изключение на случаите, посочени в чл.13(1), т. 2.

Чл. 14. (1) Договорът за услуги между ОПЕРАТОРА и ПОЛЗВАТЕЛЯ се прекратява:

1. по искане на ПОЛЗВАТЕЛЯ с 30-дневно писмено предизвестие;

2. от ОПЕРАТОРА, с писмено уведомление до ПОЛЗВАТЕЛЯ, в случаите на установено деклариране от ПОЛЗВАТЕЛЯ на неверни данни относно начина и мястото на ползване на Услугата;

3. по искане на ОПЕРАТОРА, при неизпълнение на задължения на ПОЛЗВАТЕЛЯ, предвидени в сключения Договор, като даде на ПОЛЗВАТЕЛЯ 30 (тридесет) дневен срок за изпълнение. Ако ПОЛЗВАТЕЛЯТ не изпълни задължението си в така определения допълнителен срок, Договорът се счита за прекратен след изтичане на този срок;

4. по искане на всяка от Страните без предизвестие, ако е налице безспорно установено нарушение на Договора;

5. по искане на всяка от Страните с 5 (пет) дневно писмено предизвестие, в случай на ликвидация на другата страна или при откриване на производство по несъстоятелност;

6. при условията на чл.10, ал. 4 от настоящите Общи условия.

(2) При прекратяване на Договора или при прекратяване ползването на Мрежата, ПОЛЗВАТЕЛЯТ демонтира своята Електронна съобщителна мрежа и прилежащата й инфраструктура в рамките на 30 (тридесет) календарни дни, считано от датата на прекратяване. Страните се задължават да осигурят представители, които подписват констативен протокол.

(3) В случай, че ПОЛЗВАТЕЛЯТ не демонтира своята Електронна съобщителна мрежа и прилежащата й инфраструктура в срока по ал. 2, същите се демонтират от ОПЕРАТОРА за сметка на ПОЛЗВАТЕЛЯ.

(4) ОПЕРАТОРЪТ няма задължение и не носи отговорност за съхранение или опазване на демонтираните елементи на Електронните съобщителни мрежи.

**Глава пета**

**ФИНАНСОВИ УСЛОВИЯ**

Чл. 15. ПОЛЗВАТЕЛЯТ се задължава да заплати на ОПЕРАТОРА цена за техническо проучване на техническа и физическа възможност за разполагане на Електронна съобщителна мрежа, съгласно Ценоразпис, утвърден от ОПЕРАТОРА.

Чл. 16. ОПЕРАТОРЪТ издава на ПОЛЗВАТЕЛЯ ежемесечно фактури за предоставяне на Услугата в зависимост от ползваното трасе, по цена за предоставяне на достъп до и/или съвместно ползване и на право на преминаване съгласно съгласно Ценоразпис, утвърден от ОПЕРАТОРА изработен по методика, определена с наредба, издадена от Министъра на транспорта, информационните технологии и съобщенията, до 10-то число на текущия месец, съгласно изискванията на чл.3, ал.5 от ЗЕСМФИ.

Чл. 17. ПОЛЗВАТЕЛЯТ се задължава да заплаща месечна цена за Услугата в срок от 10 (десет) работни дни, считано от датата на издаване на фактура от ОПЕРАТОРА, като в случай на забава след този срок, ОПЕРАТОРЪТ има право на уговорена с договора неустойка.

Чл. 18. ПОЛЗВАТЕЛЯТ дължи заплащане на цената за Услугата, считано от подписване на констативен протокол за монтаж на Електронна съобщителна мрежа или от регистрацията на протокола в ЕИТ, след като ЕИТ започне да функционира.

Чл. 19. ОПЕРАТОРЪТ изпраща оригинал на фактурата, съгласно чл. 16 на ПОЛЗВАТЕЛЯ на адреса за кореспонденция или на електронен адрес, посочен от ПОЛЗВАТЕЛЯ до 15-то число на текущия месец.

Чл. 20. Неполучаването на фактурата не освобождава ПОЛЗВАТЕЛЯ от задължението да заплати дължимите суми в срока в чл. 17. ПОЛЗВАТЕЛЯТ е длъжен да уведоми ОПЕРАТОРА, че не е получил фактурата в срока по Чл. 19.

Чл. 21. ОПЕРАТОРЪТ уведомява ПОЛЗВАТЕЛЯ за промяна на настоящите Общи условия чрез публикуване на промяната на уеб страницата си или по друг подходящ начин в срок от 7 (седем) дни преди влизането им в сила.

Чл. 22. При несъгласие с промените в чл. 21, ПОЛЗВАТЕЛЯТ има право да изпрати до ОПЕРАТОРА писмено предизвестие до края на текущия месец за прекратяване на Договора.

Чл. 23. Ако до изтичане на срока, посочен в чл. 22, ПОЛЗВАТЕЛЯТ не възрази писмено срещу промените съгласно чл. 21, промяната влиза в сила автоматично.

Чл. 24. ПОЛЗВАТЕЛЯТ дължи на ОПЕРАТОРА всички дължими плащания по Глава пета от настоящите Общи условия за времето, през което ПОЛЗВАТЕЛЯ използва Мрежата, докато Електронните съобщителни мрежи бъдат демонтирани от него или от ОПЕРАТОРА, включително и след прекратяване на Договора, до датата на демонтажа.

**Глава шеста**

**ПРАВА НА ПОЛЗВАТЕЛЯ**

Чл. 25. ПОЛЗВАТЕЛЯТ има право:

1. да получи отговор на заявлението по Приложение №1 в 14-дневен срок от подаването му;

2. да получи информация от мрежовия оператор за наличната физическо инфраструктура в района на подаденото заявление по Приложение 1, която да бъде изчерпателна и в подходящ формат за проектиране, включително графичен вид.

3. да подаде заявление за сключване на Договор, по образец на Приложение №2 към Общите условия;

4. да получава своевременно от ОПЕРАТОРА фактури за дължими плащания;

5. да използва Мрежата, но само след получаване на изрично съгласие от ОПЕРАТОРА преди монтажа на Електронната съобщителна мрежа, като новомонтираната Електронна съобщителна мрежа се маркира от ПОЛЗВАТЕЛЯ със съответния идентификационен номер;

6. да извършва реконструкции и модернизации на собствената си Електронна съобщителна мрежа и на елементи от нея, разположени в Мрежата след съгласуване на проектите от ОПЕРАТОРА;

7. да получи регламентиран достъп на технически персонал и техника до елеменитите на Мрежата, при спазване на изискванията за безопасност и след заявено изрично писмено искане, най-късно 7 дни преди започване на съответната дейност.

**Глава седма**

**ЗАДЪЛЖЕНИЯ НА ПОЛЗВАТЕЛЯ**

Чл. 26. ПОЛЗВАТЕЛЯТ се задължава:

1. да изгражда и използва Електронните съобщителни мрежи съгласно изискванията на действащото законодателство, Закона за електронните съобщения, ЗЕСМФИ, Закона за здравословни и безопасни условия на труд, нормативните актове за тяхното прилагане и други;

2. да използва Мрежата срещу заплащане на цена в размера и при условията, уговорени в Договора по настоящите Общи условия;

3. да предостави за съгласуване с ОПЕРАТОРА проект за изграждане на Електронни съобщителни мрежи в срок от 14 (четиринадесет) дни, считано от датата на сключване на Договора;

4. да съгласува с ОПЕРАТОРА инструкция за съставяне на идентификационни номера и начини на маркиране на собствените си Електронни съобщителни мрежи, в срок от 1 (един) месец, считано от датата на сключване на Договора;

5. да маркира всички Електронни съобщителни мрежи, предмет на Договора по начин, отговарящ на действащите нормативни изисквания и недвусмислено показващ правото на собственост на ПОЛЗВАТЕЛЯ върху тях, в срок от 2 (два) месеца, считано от датата на сключването на Договора;

6. да изготвя и съгласува работни проекти с ОПЕРАТОРА в случай на изграждане на нови Електронни съобщителни мрежи;

7. да предприема всички необходими мерки за защита на околната среда, недопускане на щети или тяхното ограничаване, да спазва действащото законодателство по отношение на безопасност, хигиена на труда и противопожарна безопасност при извършване на дейността си. Тези задължения се прилагат за ПОЛЗВАТЕЛЯ, неговите служители и подизпълнители;

8. да отстрани за своя сметка в срок не по-дълъг от 1 (един) месец след завършването на строителството и монтажните работи всички щети и повреди, нанесени на даден имот, на съоръженията и на Мрежата, като осигури възстановяването на състоянието им във вида им преди започване на строителството;

9. да извършва периодичен оглед на съоръженията си и при констатиране на нарушения на действащата нормативна уредба, да ги приведе в съответствие с нея, за което подписва декларация, която ще бъде неразделна част от Договора;

10. да извършва дейността по монтажа и обслужването на Електронните съобщителни мрежи с правоспособен персонал, съгласно изискванията на действащата нормативна уредба и предвиденото в Наредба №35 от 30.11.2012 г. за правилата и нормите за проектиране, изграждане и въвеждане в експлоатация на кабелни електронни съобщителни мрежи и прилежащата им инфраструктура и Наредба №8 за правилата и нормите за разполагане на технически проводи и съоръжения.

11. да получи всички необходими разрешения съгласно нормативната уредба, като ОПЕРАТОРЪТ не е длъжен да проверява това и не отговаря за последиците от това;

12. да демонтира собствените си Електронни съобщителни мрежи и прилежащата им инфраструктура при ремонтни дейности по Мрежата или когато това се налага, и монтира обратно, след приключване на съответните;

13. да извършва дейността по монтаж на нови Електронни съобщителни мрежи по предварително одобрен график от ОПЕРАТОРА;

14. да използва Мрежата с грижата на добър стопанин и само за договорените между Страните цели, определени в тези Общи условия;

15. да демонтира всички свои съоръжения (включително маркираните), след прекратяване на Договора, самостоятелно и за своя сметка в сроковете и при условията на ЗЕСМФИ;

16. да заплаща в срок месечната цена за предоставяната Услуга, чрез банков превод, като всички такси на банката са за сметка на ПОЛЗВАТЕЛЯ;

17. да предостави на ОПЕРАТОРА списък с имената на всички свои служители, представители и подизпълнители, които ще имат достъп до Мрежата и които притежават изискваните квалификационни групи за извършваната работа;

18. да не преотстъпва правото на ползване на Мрежата или други свои права по Договора на Трети страни, без изрично писмено съгласие на ОПЕРАТОРА;

19. да съгласува предварително с ОПЕРАТОРА извършването на реконструкция и модернизация на Електронната си съобщителна мрежа, разположена в Мрежата;

20. да оказва пълно съдействие на ОПЕРАТОРА и неговите служители и представители, при извършване на неговите задължения за ремонт, поддръжка, реконструкция и модернизация на Мрежата при условията на чл. 25 от ЗЕСМФИ;

**Глава осма**

**ОТГОВОРНОСТ НА ПОЛЗВАТЕЛЯ**

Чл. 27. (1) ПОЛЗВАТЕЛЯТ носи отговорност за:

1. причинени вреди на трети лица, вследствие на негови действия, свързани с монтажа и ползването на Мрежата. Ако такива вреди бъдат предявени срещу ОПЕРАТОРА, ПОЛЗВАТЕЛЯТ е длъжен да обезщети изцяло ОПЕРАТОРА, включително за понесени съдебно-деловодни разноски, в това число за адвокатски хонорари;

2. всяка загуба или щети, понесени от ОПЕРАТОРА, които са нанесени в резултат на неизпълнение от страна на ПОЛЗВАТЕЛЯ на тези Общи условия или са в резултат на всякакво злонамерено действие или бездействие от страна на ПОЛЗВАТЕЛЯ по повод ползване на Мрежата;

3. щети, причинени от неговите служители, агенти, представители и подизпълнители, както и за щети причинени от Трети страни, на които ПОЛЗВАТЕЛЯ е прехвърлил от свое име упражняването на права или изпълнението на задължения по Договора.

(2) В случай на възникнали вреди на съоръжение, собственост на ОПЕРАТОРА, при или по повод изпълнение или неизпълнение на Общите условия, монтаж/демонтаж или друга дейност от страна на ПОЛЗВАТЕЛЯ, включително нерегламентирано ползване на Мрежата или неизпълнение на задължения по разпоредбите от Общите условия, всички повреди се отстраняват за сметка на ПОЛЗВАТЕЛЯ.

**Глава девета**

**ПРАВА НА ОПЕРАТОРА**

Чл. 28. ОПЕРАТОРЪТ има право:

1. да получава в срок и в пълен размер дължимите суми по Договора срещу издадена в срок данъчна фактура;

2. да демонтира Електронни съобщителни мрежи, немаркирани в срок по чл. 26, т. 5 от Общите условия;

3. да изисква извършване на съвместен оглед с ПОЛЗВАТЕЛЯ на вече монтирана Електронна съобщителна мрежа в мрежата на ОПЕРАТОРА, като при констатиране на нарушения по действащата нормативна уредба следва да я приведе в съответствие с приложимите изисквания, за което подписва декларация, неразделна част от Договора;

4. да демонтира Електронна съобщителна мрежа на ПОЛЗВАТЕЛЯ, при неотстранени несъответствия в предписаните срокове с изискванията но действащата нормативна уредба;

5. да изисква от ПОЛЗВАТЕЛЯ демонтирането на Електронни съобщителни мрежи при препятстване осъществяването на ремонтни дейности по Мрежата, без да носи отговорност за причинени вреди и пропуснати ползи;

6. да получава навреме и в пълен размер дължимите от ПОЛЗВАТЕЛЯ суми, съгласно Глава пета от Общите условия;

7. да изисква от ПОЛЗВАТЕЛЯ при спазване на Общите условия пълна информация и документация по техническата спецификация и местоположението на Електронните съобщителни мрежи;

8. да извършва проверки, за да се увери, че Кабелните съобщителни мрежи са правилно монтирани и маркировките съответстват на Общите условия;

9. да допуска до работа по Мрежата единствено лица, които фигурират в списъка, предоставен от ПОЛЗВАТЕЛЯ;

10. да преустанови временно предоставянето на ползване на Мрежата и да прекъсне Електронна съобщителна мрежа на ПОЛЗВАТЕЛЯ при нарушение на Договора от ПОЛЗВАТЕЛЯ, при несъответствие с действащите нормативни актове, както и когато ПОЛЗВАТЕЛЯ не отстрани констатирани нарушения в указания срок;

11. да отказва достъп на ПОЛЗВАТЕЛЯ до Мрежата, ползващ Услугата, при неспазване на предвидените в тези Общи условия и Договора изисквания за достъп, охрана и безопасност на труда;

12. при аварийна ситуация, чието отстраняване налага увреждане на Електронна съобщителна мрежа, ОПЕРАТОРЪТ има право да пристъпи към отстраняване на аварията, като едновременно с това уведоми ПОЛЗВАТЕЛЯ в срок, посочен в сключения Договор между Страните. Уведомлението може да бъде направено по електронна поща, телефон или друг подходящ начин. При неявяване на представител на ПОЛЗВАТЕЛЯ ОПЕРАТОРЪТ има право при отстраняване на аварията временно да отстрани или да прекъсне Електронна съобщителна мрежа, в случай че е невъзможно аварията да бъде отстранена по друг начин. Аварийното отстраняване или прекъсване на Електронната съобщителна мрежа се установява с двустранен констативен протокол в тридневен срок, по искане на ПОЛЗВАТЕЛЯ;

13. да отказва достъп до Мрежата при условията на чл. 9 от настоящите Общи условия;

14. да осъществява свободно инвестиционни инициативи и намерения, свързани с Мрежата по предвидения в закона ред и водещи до нейното премахване, преместване или развитие. В този случай ОПЕРАТОРЪТ е длъжен да уведоми ПОЛЗВАТЕЛЯ предварително за своите инвестиционни намерения.

**Глава десета**

**ЗАДЪЛЖЕНИЯ НА ОПЕРАТОРА**

Чл. 29. ОПЕРАТОРЪТ се задължава:

1. да предостави, при наличието на технически и физическа възможност за временно и възмездено ползване на ПОЛЗВАТЕЛЯ достъп до и съвместно ползване на трасе от Мрежата за монтаж на елементи на Електронна съобщителна мрежа, като с действията си не пречи на дейността му;

2. да не уврежда Електронните съобщителни мрежи, собственост на ПОЛЗВАТЕЛЯ и да не възпрепятства неговия достъп до тях;

3. да поема за своя сметка разходите за отстраняване на повреди в Електронната съобщителна мрежа на ПОЛЗВАТЕЛЯ, получени в резултат на виновно поведение на ОПЕРАТОРА, негови служители, подизпълнители и трети лица, действащи от негово име;

4. да демонтира съоръжения на ПОЛЗВАТЕЛЯ, които не отговарят на изискванията за безопасна работа на електротехнически съоръжения и препятстват изпълнение на задължения на ОПЕРАТОРА в съответствие с действаща нормативна уредба;

5. да изпълнява договореностите, при съобразяване на правата и задълженията на страните по Общите условия;

6. да осигурява достъп за ПОЛЗВАТЕЛЯ и неговите служители, представители и подизпълнители до Мрежата, съгласно тези Общи условия и Договора;

7. да съставя навременно сметките за задълженията на ПОЛЗВАТЕЛЯ и да издава фактури за заплащането на Услугата и други суми дължими по Договора;

8. да не разкрива и/или разпространява на трети лица информация, предоставена от ПОЛЗВАТЕЛЯ за изпълнението на този договор, освен ако писмено не е съгласувано друго с ПОЛЗВАТЕЛЯ;

9. да отговаря в рамките на 30 (тридесет) дни на писмени жалби, предупреждения и предложения от ПОЛЗВАТЕЛЯ, отнасящи се до прилагането на този Договор и да води регистър на такива жалби, предупреждения и предложения;

10. да уведоми ПОЛЗВАТЕЛЯ за всякакви причини, които могат да възпрепятстват изпълнението на Договора, включително планов ремонт, дейности по поддръжката и реконструкция на Мрежата. Съобщението може да бъде направено по електронна поща, телефон или друг подходящ начин в разумен срок преди започване на дейностите;

11. да осигури начален инструктаж по безопасност, хигиена на труда и противопожарна безопасност на всички служители, представители и подизпълнители на ПОЛЗВАТЕЛЯ.

**Глава единадесета**

**ОТГОВОРНОСТ НА ОПЕРАТОРА**

Чл. 30. ОПЕРАТОРЪТ носи отговорност за всички щети, причинени в резултат на виновно поведение от неговите служители, представители и подизпълнители, на които ОПЕРАТОРЪТ е възложил упражняването на права или изпълнението на задължения по тези Общи условия.

Чл. 31. ОПЕРАТОРЪТ не носи отговорност за:

1. повреди по Електронна съобщителна мрежа, изоставена от ПОЛЗВАТЕЛЯ в Мрежата;

2. вреди, причинени на трети лица при или по повод на разполагането и/или използването на Електронната съобщителна мрежа, освен ако ОПЕРАТОРЪТ с поведението си е допринесъл за настъпването им;

3. претенции на трети страни срещу ПОЛЗВАТЕЛЯ, възникващи във връзка с или в резултат на ползване на Услугата, освен в случай че претенциите се дължат на виновно поведение на ОПЕРАТОРА;

4. обезпечаване конфиденциалността на информацията, пренасяна през Електронната съобщителна мрежа на ПОЛЗВАТЕЛЯ;

5. съдържанието на информацията, пренасяна през Електронната съобщителна мрежа на ПОЛЗВАТЕЛЯ;

6. загуба или щета, причинена от нерегламентиран от ОПЕРАТОРА достъп на ПОЛЗВАТЕЛЯ, негови служители, подизпълнители или лица действащи от името на ПОЛЗВАТЕЛЯ до Мрежата;

7. повреди по Електронни съобщителни мрежи и прилежащите им инфраструктури, собственост на ПОЛЗВАТЕЛЯ, както и за такива, причинени на абонатите, освен ако ОПЕРАТОРА с поведението си е допринесъл за настъпването им;

8. загуба или щета, причинена от нерегламентиран от ОПЕРАТОРА достъп на трети лица до Електронните съобщителни мрежи и прилежащите им инфраструктури.

**Глава дванадесета**

**НЕУСТОЙКИ И ОБЕЗЩЕТЕНИЯ**

Чл. 32. При забава на плащането на месечната такса ПОЛЗВАТЕЛЯТ дължи неустойка в размер на 1% от дължимата сума за всеки просрочен ден забава, като общият размер на неустойката не може да надхвърли 30% от задължението.

Чл. 33. (1) В случай на претърпяна щета на имуществото на някоя от страните по вина на другата, пострадалата страна в срок от 5 (пет) работни дни от датата на констатиране на увреждането е длъжна да уведоми другата страна.

(2) В срок от 3 (три) работни дни от датата на уведомлението, другата страна е длъжна да изпрати свой представител за извършване на съвместен оглед и съставяне на констативен протокол за щетата.

(3) На базата на констативния протокол по ал. 2 и документи за вида и себестойност на увреденото съоръжение от страна на пострадалата страна, двете страни договарят размера на разходите по отстраняване на щетата.

(4) Сумата по ал. 3 е платима от страната, причинила щетата, срещу представяне на съответната фактура, издадена от пострадалата страна в срок от 5 (пет) дни от датата на издаване на фактурата. Плащането се извършва по банков път по сметка, посочена във фактурата на пострадалата страна.

Чл. 34. (1) ПОЛЗВАТЕЛЯТ заплаща на ОПЕРАТОРА обезщетение в размер на приложима цена за Услугата за всеки случай на констатирано с протокол немаркирано съоръжение, след изтичане на срока по чл. 26, т. 5 от Общите условия.

(2) Неустойките по тези Общи условия са платими в срок от 5 (пет) дни от датата на отправено писмено искане от ОПЕРАТОРА. Плащането се извършва по банков път по сметка, посочена в писменото уведомление.

**Глава тринадесета**

**ПОВЕРИТЕЛНОСТ И ЗАЩИТА НА ЛИЧНИТЕ ДАННИ**

Чл. 35. (1) Страните се задължават да не разкриват, да не разгласяват, нито да допускат разкриването, разгласяването, публикуването или неразрешеното използване по никакъв начин пряко или косвено поверената или станалата им известна информация във връзка с изпълнението на сключения Договор, свързана със статута и дейността на Страните, на техните служители, клиенти и доставчици, включително, но не само: всякаква информация, представляваща по естеството си търговска тайна за упоменатите дружества, както и техническа, икономическа или финансова информация, данни относно цени, проекти, сделки и договори, които Страните са сключили, сключват и/или планират да сключват, както и данни относно търговски марки, патенти, лицензи и ноу-хау, данни за бизнес планове и рекламни стратегии, както и всички други поверителни сведения във връзка с дейността на Страните.

(2) Да третират упоменатите по-горе данни като строго поверителни и да положат всички необходими усилия за опазването на тази информация от неразрешена употреба, включително и в десетгодишен срок след прекратяване на договорните отношения.

Чл. 36. (1) Личните данни обменяни между Страните по този Договор се обработват в съответствие с изискванията на Регламент (ЕС) 2016/679 на Европейския парламент и на Съвета, относно защитата на физическите лица във връзка с обработването на лични данни и относно свободното движение на такива данни (Общ регламент относно защитата на данните), Закона за защита на личните данни, подзаконовите нормативни актове за неговото прилагане и вътрешните актове на страните.

(2) Страните се задължават да обработва посочени в Договора Лични данни на служители и представители, само във връзка с изпълнение на възложените му с Договора дейности, за целите, произтичащи от него и в рамките на срока на Договора.

(3) Страните се задължават незабавно и във всеки случай не по-късно от 6 (шест) месеца след изпълнението, развалянето или прекратяването на друго основание на Договора, да изтрият по начин, който не позволява възстановяване, и да осигурят изтриването на всички копия на Лични данни, за обработването на които не е налице основание по смисъла на чл. 6 от Регламента.

(4) Страните са длъжни да въведат подходящи технически и организационни мерки, които осигуряват адекватно ниво на защита на Личните данни от случайно или незаконно унищожаване, случайна загуба (включително изтриване), изменение (включително повреждане), неразрешено разкриване, използване или достъп, както и срещу всички други форми на незаконосъобразно обработване.

(5) Страните се задължават да ограничат достъпа до Лични данни, единствено и само до тези лица, които има нужда да знаят и/или да имат достъп до съответните Лични данни, за целите на изпълнение на Договора, като гарантира, че всички такива лица са обвързани от договорно, професионално или законово задължение за конфиденциалност.

**Глава четиринадесета**

**РЕШАВАНЕ НА СПОРОВЕ**

Чл. 37. Споровете между ОПЕРАТОРА и ПОЛЗВАТЕЛЯ се решават чрез непосредствени преговори между тях. При непостигане на съгласие всяка от страните може да поиска съдействие от Комисията или да използва всички предвидени в законодателството на Република България средства за защита на своите права и интереси, като при възникване на спор отнасящ се до Договора, същият ще бъде решаван от компетентния съд в гр. Русе.

**Глава петнадесета**

**ПРИЛОЖИМ ЗАКОН**

Чл. 38. По въпроси, неуредени от настоящите Общи условия, приложение ще намират разпоредбите на действащото българско законодателство.

**Глава шестнадесета**

**ЗАКЛЮЧИТЕЛНИ РАЗПОРЕДБИ**

Чл. 39. Невалидността или неприложимостта на някоя договорка от Договора не засяга валидността или приложимостта на останалите договорки от Договора.

Чл. 40. При изменение на Общите услови ОПЕРАТОРЪТ уведомява ПОЛЗВАТЕЛЯ чрез публикуване на промяната на уеб страницата си или по друг подходящ начин в срок от 7 (седем) дни преди влизането им в сила.

**ПРИЛОЖЕНИЯ:**

Приложение №1: Заявление за проучване на техническа възможност за предоставяне на достъп до и ползване на Мрежата.

Приложение №2: Заявление за предоставяне на Договор за ползване.

Приложение №3: Заяление за предоставяне на информация за съществуващи Електронни съобщителни мрежи и сключване на индивидуален договор.

Приложение №4: Ценоразпис

**Адрес за кореспонденция:**

гр. Русе, ул. Петър Берон №1, ет.2, офис 7

e-mail: [office@deltacatv.com](mailto:office@deltacatv.com) тел. 0700 10 112